CELEX: 32021L1233
Language: el
Date: 2021-07-14 00:00:00
Title: Οδηγία (ΕΕ) 2021/1233 του Ευρωπαϊκού Κοινοβουλίου και του Συμβουλίου της 14ης Ιουλίου 2021 για την τροποποίηση της οδηγίας (ΕΕ) 2017/2397 σχετικά με τα μεταβατικά μέτρα για την αναγνώριση πιστοποιητικών τρίτων χωρών (Κείμενο που παρουσιάζει ενδιαφέρον για τον ΕΟΧ)

30.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/52
               
            
         ΟΔΗΓΙΑ (ΕΕ) 2021/1233 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 14ης Ιουλίου 2021
         για την τροποποίηση της οδηγίας (ΕΕ) 2017/2397 σχετικά με τα μεταβατικά μέτρα για την αναγνώριση πιστοποιητικών τρίτων χωρών
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αφού ζήτησαν τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Η οδηγία (ΕΕ) 2017/2397 του Ευρωπαϊκού Κοινοβουλίου και του Συμβουλίου (3) καθορίζει μεταβατικά μέτρα, ώστε να διασφαλιστεί η συνέχιση της ισχύος των πιστοποιητικών επαγγελματικών προσόντων, των ναυτικών φυλλαδίων και των ημερολογίων πλοίου που έχουν εκδοθεί πριν από τη λήξη της προθεσμίας μεταφοράς της στο εθνικό δίκαιο, καθώς και να παρασχεθεί εύλογο χρονικό περιθώριο στα ειδικευμένα μέλη πληρώματος προκειμένου να υποβάλουν αίτηση για ενωσιακό πιστοποιητικό επαγγελματικών προσόντων ή άλλο πιστοποιητικό που αναγνωρίζεται ως ισοδύναμο. Ωστόσο, με εξαίρεση τα διπλώματα κυβερνήτη του Ρήνου που αναφέρονται στο άρθρο 1 παράγραφος 5 της οδηγίας 96/50/ΕΚ του Συμβουλίου (4), τα εν λόγω μεταβατικά μέτρα δεν ισχύουν για τα πιστοποιητικά επαγγελματικών προσόντων, τα ναυτικά φυλλάδια και τα ημερολόγια πλοίου που έχουν εκδοθεί από τρίτες χώρες και τα οποία αναγνωρίζονται επί του παρόντος από τα κράτη μέλη βάσει των εθνικών τους απαιτήσεων, ή των διεθνών συμφωνιών, που ίσχυαν πριν από την έναρξη ισχύος της οδηγίας (ΕΕ) 2017/2397.
                  
               
                     (2)
                  
                  
                     Το άρθρο 10 παράγραφοι 3, 4 και 5 της οδηγίας (ΕΕ) 2017/2397 καθορίζει τη διαδικασία και τους όρους αναγνώρισης των πιστοποιητικών, των ναυτικών φυλλαδίων ή των ημερολογίων πλοίου που έχουν εκδοθεί από αρχές τρίτης χώρας.
                  
               
                     (3)
                  
                  
                     Δεδομένου ότι η διαδικασία για την αναγνώριση εγγράφων τρίτων χωρών βασίζεται στην αξιολόγηση των συστημάτων πιστοποίησης της αιτούσας τρίτης χώρας, προκειμένου να διαπιστώνεται κατά πόσον η έκδοση των πιστοποιητικών, των ναυτικών φυλλαδίων ή των ημερολογίων πλοίου που αναφέρονται στο αίτημα υπόκειται σε απαιτήσεις που είναι ταυτόσημες με εκείνες που καθορίζονται στην οδηγία (ΕΕ) 2017/2397, δεν φαίνεται πιθανό ότι η διαδικασία αναγνώρισης θα ολοκληρωθεί πριν από τις 17 Ιανουαρίου 2022.
                  
               
                     (4)
                  
                  
                     Προκειμένου να διασφαλιστεί η ομαλή μετάβαση στο σύστημα αναγνώρισης εγγράφων τρίτων χωρών που προβλέπεται στο άρθρο 10 της οδηγίας (ΕΕ) 2017/2397, είναι απαραίτητο να προβλεφθούν μεταβατικά μέτρα με τα οποία δίνεται σε τρίτες χώρες ο αναγκαίος χρόνος για να εναρμονίσουν τις απαιτήσεις τους με εκείνες που ορίζονται στην εν λόγω οδηγία, στη δε Επιτροπή ο αναγκαίος χρόνος για να αξιολογήσει τα συστήματα πιστοποίησής τους και, κατά περίπτωση, να εκδώσει εκτελεστική πράξη δυνάμει του άρθρου 10 παράγραφος 5 της εν λόγω οδηγίας. Τα εν λόγω μέτρα θα διασφαλίσουν επίσης ασφάλεια δικαίου για τους ιδιώτες και τους οικονομικούς φορείς που δραστηριοποιούνται στον τομέα των εσωτερικών πλωτών μεταφορών. Υπό το πρίσμα των στόχων αυτών, είναι σκόπιμο να οριστεί η καταληκτική ημερομηνία για τα έγγραφα τρίτων χωρών που εμπίπτουν στο πεδίο εφαρμογής των εν λόγω μεταβατικών μέτρων με βάση την προθεσμία μεταφοράς της εν λόγω οδηγίας στο εθνικό δίκαιο με παράταση δύο ετών.
                  
               
                     (5)
                  
                  
                     Προκειμένου να διασφαλιστεί η συνέπεια με τα μεταβατικά μέτρα που εφαρμόζονται στα κράτη μέλη δυνάμει του άρθρου 38 της οδηγίας (ΕΕ) 2017/2397, τα μεταβατικά μέτρα που εφαρμόζονται στα πιστοποιητικά επαγγελματικών προσόντων, στα ναυτικά φυλλάδια και στα ημερολόγια πλοίου που έχουν εκδοθεί από τρίτες χώρες και αναγνωρίζονται από τα κράτη μέλη δεν θα πρέπει να ισχύουν πέραν της 17ης Ιανουαρίου 2032. Επιπλέον, η αναγνώριση των εν λόγω πιστοποιητικών επαγγελματικών προσόντων, ναυτικών φυλλαδίων και ημερολογίων πλοίου θα πρέπει να περιορίζεται στις εσωτερικές πλωτές οδούς της Ένωσης που βρίσκονται στο ενδιαφερόμενο κράτος μέλος.
                  
               
                     (6)
                  
                  
                     Προκειμένου να διασφαλιστεί η συνέπεια με τα μεταβατικά μέτρα που εφαρμόζονται σε πιστοποιητικά επαγγελματικών προσόντων που εκδίδονται από κράτη μέλη, είναι σκόπιμο να διευκρινιστεί ότι, όσον αφορά τα πιστοποιητικά τρίτων χωρών, οι απαιτήσεις που αναφέρονται στο άρθρο 10 παράγραφος 3 της οδηγίας (ΕΕ) 2017/2397 περιλαμβάνουν επίσης τις απαιτήσεις για την ανταλλαγή των υφιστάμενων πιστοποιητικών που ορίζονται στο άρθρο 38 παράγραφοι 1 και 3 της εν λόγω οδηγίας.
                  
               
                     (7)
                  
                  
                     Ως εκ τούτου, προκειμένου να διασφαλιστεί νομική σαφήνεια και ασφάλεια δικαίου για τις εταιρείες και τους εργαζόμενους στον τομέα των εσωτερικών πλωτών μεταφορών, η οδηγία (ΕΕ) 2017/2397 θα πρέπει να τροποποιηθεί αναλόγως.
                  
               
                     (8)
                  
                  
                     Σύμφωνα με το άρθρο 39 παράγραφος 4 της οδηγίας (ΕΕ) 2017/2397, τα κράτη μέλη στο έδαφος των οποίων δεν είναι τεχνικά δυνατή η εσωτερική ναυσιπλοΐα δεν υποχρεούνται να μεταφέρουν την εν λόγω οδηγία στο εθνικό τους δίκαιο. Η εν λόγω παρέκκλιση θα πρέπει να εφαρμοστεί και στην παρούσα οδηγία, τηρουμένων των αναλογιών.
                  
               
                     (9)
                  
                  
                     Δεδομένου ότι ο στόχος της παρούσας οδηγίας, ήτοι ο καθορισμός μεταβατικών μέτρων για την αναγνώριση πιστοποιητικών τρίτων χωρών, δεν μπορεί να επιτευχθεί ικανοποιητικά από τα κράτη μέλη, μπορεί όμως, εξαιτίας της κλίμακας και των επιπτώσεών του, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη του εν λόγω στόχου.
                  
               
                     (10)
                  
                  
                     Προκειμένου τα κράτη μέλη να προχωρήσουν άμεσα στη μεταφορά στο εθνικό δίκαιο των μέτρων που προβλέπονται στην παρούσα οδηγία, η παρούσα οδηγία θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Η οδηγία (ΕΕ) 2017/2397 τροποποιείται ως εξής:
            
                        1)
                     
                     
                        Στο άρθρο 10, η παράγραφος 3 αντικαθίσταται από το ακόλουθο κείμενο:
                        
                           «3.   Με την επιφύλαξη της παραγράφου 2 του παρόντος άρθρου, κάθε πιστοποιητικό επαγγελματικών προσόντων, ναυτικό φυλλάδιο ή ημερολόγιο πλοίου, το οποίο έχει εκδοθεί σύμφωνα με τους εθνικούς κανόνες τρίτης χώρας που προβλέπουν απαιτήσεις ταυτόσημες με εκείνες της παρούσας οδηγίας, συμπεριλαμβανομένων των απαιτήσεων που ορίζονται στο άρθρο 38 παράγραφοι 1 και 3, ισχύει σε όλες τις εσωτερικές πλωτές οδούς της Ένωσης, σύμφωνα με τη διαδικασία και τους όρους των παραγράφων 4 και 5 του παρόντος άρθρου.».
                        
                     
                  
                        2)
                     
                     
                        Στο άρθρο 38 προστίθεται η ακόλουθη παράγραφος:
                        
                           «7.   Έως τις 17 Ιανουαρίου 2032 τα κράτη μέλη μπορούν να συνεχίζουν να αναγνωρίζουν, βάσει των εθνικών τους απαιτήσεων, ή των διεθνών συμφωνιών, που ίσχυαν πριν από τις 16 Ιανουαρίου 2018, τα πιστοποιητικά επαγγελματικών προσόντων, τα ναυτικά φυλλάδια και τα ημερολόγια πλοίου που έχουν εκδοθεί από τρίτη χώρα πριν από τις 18 Ιανουαρίου 2024. Η αναγνώριση περιορίζεται στις εσωτερικές πλωτές οδούς στο έδαφος του ενδιαφερόμενου κράτους μέλους.».
                        
                     
                  
         
            Άρθρο 2
            
               1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους με την παρούσα οδηγία έως τις 17 Ιανουαρίου 2022. Ενημερώνουν αμέσως την Επιτροπή σχετικά.
               Τα μέτρα αυτά, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της εν λόγω αναφοράς καθορίζεται από τα κράτη μέλη.
               Η παρέκκλιση που ορίζεται στο άρθρο 39 παράγραφος 4 της οδηγίας (ΕΕ) 2017/2397 εφαρμόζεται στην παρούσα οδηγία, τηρουμένων των αναλογιών.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Βρυξέλλες, 14 Ιουλίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               A. LOGAR
            
         
         
            (1)  ΕΕ C 220 της 9.6.2021, σ. 87.
         
            (2)  Θέση του Ευρωπαϊκού Κοινοβουλίου της 6ης Ιουλίου 2021 (δεν έχει ακόμη δημοσιευτεί στην Επίσημη Εφημερίδα) και απόφαση του Συμβουλίου της 13ης Ιουλίου 2021.
         
            (3)  Οδηγία (EE) 2017/2397 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με την αναγνώριση των επαγγελματικών προσόντων στην εσωτερική ναυσιπλοΐα και την κατάργηση των οδηγιών 91/672/ΕΟΚ και 96/50/ΕΚ του Συμβουλίου (ΕΕ L 345 της 27.12.2017, σ. 53).
         
            (4)  Οδηγία 96/50/ΕΚ του Συμβουλίου, της 23ης Ιουλίου 1996, σχετικά με την εναρμόνιση των προϋποθέσεων απόκτησης εθνικού πιστοποιητικού κυβερνήτη σκάφους εσωτερικής ναυσιπλοΐας για τη μεταφορά εμπορευμάτων και προσώπων στην Κοινότητα (ΕΕ L 235 της 17.9.1996, σ. 31).